**Rantarakentamisen työryhmä**

Muistio

Aika: Perjantaina 13.4.2018 kello 9-11

Läsnä:

Marja Tiala

Jukka-Pekka Tuikka

Niina Tiala

Aimo Hautamäki

Susanna Kuorikoski

Esko Ahonen

Kaisa Mäkelä

Esko Ahonen kutsui koolle rantarakentamisen työryhmän, joka on erilaisella kokoonpanolla kokoontunut vuosina 2012-13. Kokouksen puheenjohtajana toimi kh:n puheenjohtaja Jukka-Pekka Tuikka ja sihteerinä Kaisa Mäkelä.

Kokoontumisen lähtökohtana on tarve päivittää kirkonkylän alueen rannan suunnittelutilannetta palvelemaan nykyisiä tarpeita. Rantaan voisi toteuttaa uutta asuntorakentamista korvaamaan kunnan nykyistä asuntokantaa, joka ei vastaa nykyajan asuntotarpeita ja kysyntää.

Osa tarkasteltavasta ranta-alueesta sijoittuu voimassaolevan Pappilanpuron asemakaavan alueelle, missä omakoti-, rivitalo- sekä julkisten rakennusten korttelialueille sijoittuvaa rakennusoikeutta on yhteensä 16905 k-m2.

Ranta-alueiden suunnittelun tavoitteena on ollut, että ranta säilyisi yhteisessä käytössä. Koska kuitenkaan nykyisen kaavan mukaista käyttöä ei ole löytynyt, on katsottu tarpeelliseksi harkita muita vaihtoehtoisia ratkaisuja.

Yleiskeskustelun yhteenvetona todettiin, että ranta-alue tulisi suunnitella ja toteuttaa edustavana ja houkuttelevana, puistomaisena yhteisenä alueena. Alueen käyttötarkoitusta tulisi muuttaa vastaamaan lähellä palveluita sijoittuvien ns. senioriasuntojen tulevaisuudessa jatkuvasti kasvavaan kysyntään. Rakentaminen toteutetaan pienimuotoisena ja matalana, pääosin yksikerroksisia pientaloja ja paritaloja, missä rakennusmateriaalina suositaan puuta. Nykyistä venesatamaa tulisi laajentaa palvelemaan ns. vierasvenesatamana. Rantaan olisi hyvä saada majoitus/ravintola/kahvilatyyppistä palvelua, jota voitaisiin toteuttaa nykyisen kaavan kortteliin 18, P-1. Venesataman sekä muun alueen ja palveluiden käyttö edellyttää pysäköintipaikkojen rakentamista. Alueelle johtavan tieyhteyden sijaintia tulee pohtia.

Discoland:

Discolandin rakennus on päätetty purkaa vuoden 2018 aikana. Työ on aloitettu purkamalla sähköistykset vuodenvaihteessa. 2017/18. Paikalla on pitkä historia, mihin liittyen rakenteet kiinnostavat asukkaita laajasti. Työryhmä käy läpi talteen otettavat rakenteet, jotka siirretään säilöön kunnan varastotiloihin. Asukkaille tarjotaan mahdollisuus käydä hakemassa kiinnostavia osia. Kuntatiedotteeseen laitetaan ilmoitus ko. ajankohdista. palokunta- hallittu poltto, hakeosuuskunta

Jäljelle jäävien rakenteiden osalta selvitetään pelastuslaitoksen mahdollisuudet polttaa kohde suurpaloharjoituksena. Mikäli polttaminen ei onnistu, purkaminen sovitaan hakeosuuskunnan kanssa ja polttoaineeksi soveltuvat rakenteet haketetaan. Lopuksi alue siivotaan. Esko selvittää polttamista.

Frisbeegolfrata:

Alueella on toimiva ja suosittu frisbegolf -rata, joka vaatisi kunnostusta. Rata ei voi sijaita nykyisellä alueella, mikäli alueen suunnittelu ja rakentaminen toteutuu. Radan siirtämiseksi tutkitaan vaihtoehtoisia paikkoja, ensisijaisesti selvitetään Parannan aluetta. Suunnittelua toteutetaan yhteistyössä käyttäjien, erityisesti nuorten kanssa. Niina koordinoi.

Urheilukenttä:

Urheilukentälle pyritään etsimään uusi paikka, mihin se voidaan toteuttaa erilaisten liikuntatapahtumien ja kisojen vaatimusten mukaisesti. Kentän olisi hyvä lisäksi sijaita koulun läheisyydessä. Urheilukenttä säilytetään nykyisellä paikallaan siihen asti, kunnes uusi paikka on löydetty. Nykyiset huonokuntoiset rakennelmat puretaan ja viedään pois.

Kalasataman ympäristö:

Selvitetään kalasatamassa sijaitsevan kodan siirtämistä nykyisen uimarannan yhteyteen, mihin hankitaan myös pukukoppeja. Kodan ja pukukoppien ympäröivän ranta-alueen maastoa parannetaan ”lapsiystävälliseksi”. Kalasatamassa oleva ns. hilekontti säilyy toistaiseksi ennallaan.

Jukola:

Jukolan alue on hieno ja idyllinen. Jukolassa pidetään leirejä ym. tapahtumia, jotka edelleen tarvitsevat tiloja. Tekninen toimi selvittää rakennuksen kunnon ja korjausmahdollisuudet majoitus- ja liikekiinteistönä. Rakennuksessa voisi toimia alueella tarpeellinen rantaravintola tai kahvila. Samassa yhteydessä selvitetään pihalla sijaitsevien makuuaittojen tarve ja mahdollinen purkaminen, sekä rantasaunojen kunto.

Liikenneyhteydet:

Alueen suunnittelun yhteydessä tutkitaan Discolandin alueelle johtavan tieyhteyden sijoittumista ja vaihtoehtoisia paikkoja, esimerkiksi Pappilanpuron lähellä rauhoittaisi ranta-aluetta ja lisäisi sen viihtyvyyttä, sekä parantaisi ja sujuvoittaisi yhteyksiä nykyisen kaavan mukaisille tonteille 222-224. Nykyinen sijainti paloaseman ja hakevoimalan vierellä ei ole oikein hyvä.

Koulun alueen suunnittelu:

Koulun alueen suunnittelu ja toteuttaminen on lähtökohtana muun ranta-alueen suunnittelulle. Kouluhanke kokonaisuutena on kunnan suurin lähivuosien hanke. Lähtökohtana todettiin, että koulukeskus kannattaa visioida nykyiselle koulun mäelle. Kouluhankekokonaisuuteen tulee sisällyttää varsinaisen rakennuksen lisäksi koulun tarvitsemat muut palvelut kuten pallokentät, tenniskenttä, jääkenttä talviaikaan jne..

Koulun alueen suunnittelu käynnistetään sivistystoimen ja teknisen toimen yhteistyönä. Kaisa selvittää käynnistämistä niin, että asiaa voidaan käsitellä kunnanhallituksen kokouksessa mahdollisimman pian.

Koko ranta-alueen suunnittelu:

Koko ranta-alueen suunnittelua varten käynnistetään ideakilpailu, jonka tulosten perusteella käynnistetään varsinainen kaavamuutossuunnittelu. Kunta määrittelee reunaehdot.

Suunnittelussa tulee huomioida alueiden ja rakenteiden kunnossapito. Tekninen toimi selvittää urheilu-, liikunta- ja viheralueiden kunnossapidon edellyttämää resurssitarvetta.

Lähiajan tehtävänjaosta kirjattiin seuraavaa:

* Esko selvittää Discolandin polttamista ja hakettamista. Esko ja Kaisa selvittävät suunnittelukilpailun järjestämistä, sekä koko rannan kaavoituksen käynnistämistä
* Aimo selvittää mahdollisuudet kodan siirtämiseksi Kalasatamasta uimarannalle.
* Kaisa käynnistää uimakoppien ja wc:n hankkimisen uimarannalle.
* Kaisa selvittää yleissuunnittelun käynnistämistä koulun alueelle.
* Tekninen toimi hoitaa penkkien ja muiden huonokuntoisten rakenteiden purkamisen urheilukentältä.
* Niina selvittää frisbeegolfradan siirtämistä

Lopuksi käytiin yleiskeskustelua kouluhankkeesta:

Koulun kuntokartoituksen mukaan uudempi osa on todettu korjauskelpoiseksi, eli se tullaan säilyttämään. Vanhempi osa puretaan pois. Uudemman osan säilyttäminen ja korjaaminen sekä luokkatilojen muuttaminen sisällytetään siten uuden koulun hankesuunnitelmaan, missä tarkastellaan tilaohjelman mukaisen kokonaisuuden toteuttamista. Tilasuunnittelun yhteydessä huomioidaan myös kunnan keskuskeittiön sijoittumista siinä tilanteessa, jos Soite kilpailutuksen tuloksena päättää lopettaa Kotipirtin keittiön toiminnan.

Pintavesiongelma koulun piha-alueella täytyy hoitaa mahdollisimman pian.

Tämän kokouksen muistio viedään keskusteltavaksi kunnanhallituksen seuraavaan kokoukseen (23.4.2018).

Rantatyöryhmän seuraava kokous pidetään kunnantoimistolla torstaina 3.5.2018 kello 15.